text: Eftersøgning af lystfisker er indstillet 
  30 april 2011 kl. 06.08
  Søværnet har opgivet af finde en 59-årig lystfisker i live i Aabenraa Fjord - lokalt fortsætter man dog.
  Eftersøgningen af en 59-årig lystfisker i Aabenraa Fjord er indstillet. Vagtchefen ved Syd- og Sønderjyllands politi oplyser dog lørdag morgen til TV SYD, at det lokale beredskab fortsætter med at lede. 
  Den 59-årige og en anden lystfisker var fredag taget ud på fjorden for at røgte garn, da deres lille båd vippede så voldsomt, at den endte med at kæntre ud for Barsø.
  Den 59-årige var iført tunge waders, og selv om kammeraten forsøgte at holde ham oppe, måtte han til sidst give slip.
  - Han så ham gå til bunds, siger vagtchef Tage Jehn i Syd- og Sønderjyllands Politi til ritzau. 
  Den 47-årige kammerat holdt fast i båden, som drev ind på en revle ved Barsø, hvorfra han slog alarm. En stor redningsaktion med helikopter og adskillige skibe blev straks sat i værk, men den 59-årige er endnu ikke fundet. 
  Senest er dykkere sejlet ud til ulykkesstedet for at lede efter ham på fire meters dybde.
  - Mange enheder har ledt efter ham i syv timer. Dét sammenholdt med vidneforklaringen om, at han gik direkte til bunds, har fået os til at indstille eftersøgningen, sagde stabsvagt Jan Olav Skogøy i Søværnets Operative Kommando til ritzau sent fredag aften.
  